Délegyháza Község Önkormányzata

Képviselő-testülete

részére

Tárgy: Rendelet-módosítási javaslat

Tisztelt Képviselő-testület!

Alulírott Zoltán Miklós, mint az **ELOHIM Kegyeleti és Szolgáltató Korlátolt Felelősségű** **Társaság** (2351 Alsónémedi, Nap u. 2., cégjegyzékszám: 13-09-104783) ügyvezetője – temetőüzemeltető – a 8/2006. (V.19.) számú rendelet módosítására az alábbi javaslatokat teszem:

1. A rendelet 1.§ r) pontjából a „búcsúztatást” törölni szükséges (már nem minősül temetkezési szolgáltatásnak), illetve ki kell egészíteni a visszahantolással, ami viszont temetkezési szolgáltatásnak minősül. Ennek megfelelően e pont javasolt szövege:

„r) **temetkezési szolgáltatás:** a köztemetőben végzett kegyeleti közszolgáltatás körén kívül eső, temetkezéssel kapcsolatos, a következőkben felsorolt szolgáltatások: temetésfelvétel; halottszállítás; az elhunyt temetésre való előkészítése és temetési kellékekkel való ellátása; ravatalozás; a sírba helyezés (sírásói tevékenységet nem beleértve); a hamvasztás; az urnaelhelyezés; az urnakiadás; a hamvak szórása; a sírnyitás és visszahantolás; az exhumálás és újratemetés, amely tevékenységek díjazására a temető üzemeltető és a megrendelő szabad megállapodása irányadó;”

2. A 3.§ (4) bekezdéséből a „valamint gondoskodni kell a temető őrzéséről” szövegrészt – tekintettel arra, hogy ilyen kötelezettséget a jogszabályok nem rónak sem a tulajdonosra, sem az üzemeltetőre, és ennek igen komoly anyagi terhei lennének – törölni javaslom.

3. A 16.§ (6) bekezdését javaslom módosítani a 145/1999. (X.1.) Korm. rendelet szabálya szerint:

(6) A temetési hely feletti rendelkezési jog a rendelkezési idő lejárta után meghosszabbítható (újraváltható). A temetési hely felett rendelkezni jogosult kérelmére az újraváltás időtartama a megváltási időnél lehet rövidebb, de legalább koporsós sírhely esetében 10 év, sírbolt esetében 30 év, urnafülke és urnasírhely esetében 5 év. Ha az újraváltás időtartama a megváltási időnél rövidebb, akkor az újraváltás díja nem lehet magasabb a megváltási díj időarányosan csökkentett részénél.

4. A törvény-módosítás adta lehetőséggel élve a 17.§ (4) bekezdését és a 25.§ (1) bekezdésének e) pontját a következők szerint javaslom módosítani:

„A köztemetőn belüli, az elhunyt hűtésével, ravatalozásával, a temetőben erre a célra rendszeresített szállító járművön történő szállításával, továbbá a hamvaknak az erre szolgáló berendezéssel történő szórásával, urnaelhelyezéssel, sírásással, sírhelynyitással, sírbahelyezéssel, visszahantolással, újratemetéssel és exhumálással kapcsolatos feladatok ellátására az üzemeltető szakszemélyzetének és berendezésének igénybevétele kötelező (az üzemeltető által biztosított szolgáltatások).”

A kötelező igénybevétel az e rendelet 2. számú mellékletében foglalt díjak előre történő megfizetési mellett történik.

5. A 29.§ (1) bekezdésében az ellenőrző hatóság: a járási hivatal.

Javasolt szöveg:

„29.§ (1) A köztemető fenntartásával és üzemeltetésével összefüggő feladatok ellátását a Ttv., valamint a Korm.r. értelmében és az azokban megjelöltek szerint a járási hivatal ellenőrzi.”

Ennek megfelelően a (2) – (3) bekezdésekben foglaltakra nincs szükség, azokat hatályon kívül lehet helyezni.

6. A temetőfenntartási díjra vonatkozó javaslatom – amely eddig külső vállalkozók által fizetendő díjakként szerepelt - (2. sz. melléklet):

**„3./ Temetőfenntartási díj:**

4.000.- Ft + ÁFA/nap”

7. A szolgáltatási díjakra vonatkozó módosítási javaslatok – az üzemeltető által biztosított szolgáltatások változása miatt, eddig egyéb díjakként szerepeltek - (2. sz. melléklet):

**„2./ Temetkezési közszolgáltatási, üzemeltető által biztosított szolgáltatási és létesítmény igénybevételi díjak:**

a) ravatalozó igénybevétele 10.000.- Ft + ÁFA/alkalom

ravatal-berendezés 10.000.- Ft + ÁFA/alkalom

b) hűtő igénybevételi díj 1.000.- Ft + ÁFA/nap

c) sírásás, sírnyitás 15.000.- Ft + ÁFA

d) urnasír ásás 8.000.- Ft + ÁFA

e) halott- és hamvak átvételi díja 5.000.- Ft + ÁFA

f) sírboltba (kriptába helyezés) 5.000.- Ft + ÁFA

g) urnasírboltba / urnafülkébe helyezés 2.000.- Ft + ÁFA

h) hantolás 12.000.- Ft + ÁFA

i) urna-hantolás 4.000.- Ft + ÁFA

j) temetőn belüli szállítás gépkocsival 10.000.- Ft + ÁFA

k) ravatalozás koporsós temetésnél 16.000.- Ft + ÁFA

l) ravatalozás urnás temetésnél 12.000.- Ft + ÁFA

m) exhumálás 5 éven belül 90.000.- Ft + ÁFA

5-15 év között 70.000.- Ft + ÁFA

15 éven túl 50.000.- Ft + ÁFA”

8. A sírhely-megváltási díjakat a következők szerint javaslom módosítani a hatályos jogszabályokkal összhangban (rátemetésnél a megváltási idő (nyugvási idő) biztosításához szükséges arányos díjat kell megfizetni):

**1. A sírhelyek megváltási ára:**

|  |  |  |
| --- | --- | --- |
| Egyes sírhely | | 10.000,- Ft |
| Kettes sírhely | | 20.000,- Ft |
| Kripta sírhely | | 200.000,- Ft |
| Urnasírhely (kolombárium) | | 2.000,- Ft |
| Rátemetésnél | | a sírhely díjának időarányos része |
| … | … | … |
|  | … | … |
| Az egyes díjtételek az aktuális Áfával értendők. | | |

Tisztelettel kérjük a javaslataink megtárgyalását és az abban foglaltak szerinti módosítások elfogadását.

Amennyiben kérdésük lenne, úgy természetesen személyes meghallgatásra is készséggel állunk rendelkezésükre.

Alsónémedi, 2014. augusztus 11.

Tisztelettel:

Z o l t á n M i k l ó s

ügyvezető